**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL FIKSUOTŲ PAJAMŲ MOKESČIO DYDŽIŲ, TAIKOMŲ ĮSIGYJANT VERSLO LIUDIJIMUS 2017 METAIS VYKDOMAI VEIKLAI, PATVIRTINIMO“ PROJEKTO**

**1. Sprendimo projekto esmė, tikslai ir uždaviniai.**

Sprendimo projekto esmė ir tikslas – nustatyti fiksuotus pajamų mokesčio dydžius, kurie bus taikomi įsigyjant verslo liudijimus veiklai, vykdomai 2017 metais Klaipėdos m. savivaldybės teritorijoje ir Lietuvos Respublikoje bei lengvatų, taikomų gyventojams įsigyjantiems verslo liudijimus, sąrašą.

**2. Projekto rengimo priežastys ir kuo remiantis parengtas sprendimo projektas.**

Įgyvendinant Lietuvos Respublikos gyventojų pajamų mokesčio įstatymo (toliau - GPMĮ) nuostatas, savivaldybių tarybos nustato fiksuotus pajamų mokesčio dydžius veiklai, kuria verčiamasi turint verslo liudijimą. Vadovaujantis GPMĮ 6 str. nuostata fiksuoto dydžio pajamų mokestis už išduodamus verslo liudijimus negali būti mažesnis už pajamų mokestį, apskaičiuotą nuo dvylikos minimaliųjų mėnesinių algų, galiojančių mokestinio laikotarpio, einančio prieš mokestinį laikotarpį, kuriam įsigyjamas verslo liudijimas, spalio 1 dieną ir pritaikius pajamų mokesčio tarifą, galiosiantį to mokestinio laikotarpio, kuriam įsigyjamas verslo liudijimas, sausio 1 d.

Lietuvos Respublikos Vyriausybės 2016 m. birželio 22 d. nutarimu Nr. 644 „Dėl minimaliojo darbo užmokesčio“ nuo 2016 m. liepos 1 d. patvirtinta minimali mėnesinė alga – 380 Eur. Vadinasi, 2017 metams fiksuotas pajamų mokesčio dydis turi būti ne mažesnis nei 684 Eur (380 Eur x 12 mėn. x 15 proc.), kai įsigyjamas verslo liudijimas veikloms „neribojant veiklos teritorijos“.

Pagal GPMĮ 6 straipsnio pakeitimo įstatymą, kuris įsigaliojo 2014 m. sausio 1 d., savivaldybių tarybos turi teisę nustatyti mažesnį nei 684 eurai fiksuoto dydžio pajamų mokestį už pajamas, gautas iš veiklos, kuria verčiamasi turint verslo liudijimą asmenims, įsigyjantiems verslo liudijimą verstis verslo liudijime nurodytos rūšies veikla visoje Lietuvos Respublikoje, išskyrus Alytaus, Kauno, Klaipėdos, Palangos, Panevėžio, Šiaulių, Vilniaus miestų savivaldybių ir Neringos savivaldybės teritorijas bei Marijampolės savivaldybės miesto teritoriją, arba konkrečios (savo) savivaldybės teritorijoje.

Siekiant išsamaus verslo liudijimų dydžių įvertinimo, Administracijos direktoriaus 2016-05-24 įsakymu Nr. AD1-1633 buvo sudaryta darbo grupė iš savivaldybės administracijos darbuotojų ir smulkaus ir vidutinio verslo atstovų.

Rengiant šį sprendimo projektą buvo įvertini Valstybinės mokesčių inspekcijos pateikti duomenys apie išduotus verslo liudijimus gyventojams Klaipėdos m. savivaldybės teritorijoje, jų skaičių, lygintos teikiamų paslaugų kainos, analizuotas veiklos rūšių poreikis.

Atsižvelgiant į tai, kad paskutinius dvejus metus, t.y. 2014 ir 2015 m., pajamų į savivaldybės biudžetą už verslo liudijimus surenkama tiek pat, gyventojų, įsigijusių verslo liudijimus, skaičius ženkliai nesikeitė, darbo grupė, vertinusi fiksuotus pajamų mokesčio dydžius ir analizavusi jų įtaką gyventojams bei savivaldybės biudžeto pajamoms, siūlo Klaipėdos miesto savivaldybės teritorijoje 2017 metams nekeisti ankstesniais metais nustatytų pajamų mokesčio dydžių, naudojantis LR Gyventojų pajamų mokesčio įstatymu suteikta teise savivaldybėms savo teritorijoje nustatyti mažesnius nei 684 eurų mokesčio dydžius.

Šiuo sprendimo projektu siūloma Klaipėdos miesto savivaldybės teritorijoje nustatyti diferencijuotus mokesčio dydžius nuo 1 iki 585 Eur, atsižvelgiant į veiklos rūšies mąstą, veiklos paklausumą, verslumą, pajamingumą, paslaugos pelningumą bei konkurenciją. Tuo siekiama, kad mokestis būtų ir socialiai teisingas, t.y. veiklos rūšims, iš kurių pajamos yra nedidelės neturėtų būti nustatytas tokio pat ar panašaus dydžio mokestis kaip ir populiarioms veiklos rūšims, kuriomis besiverčiantys gyventojai deklaruoja didesnes pajamas, be to, siekiama skatinti asmenis vykdyti įvairesnę veiklą bei atsisakyti šešėlinės veiklos, naujų darbo vietų atsiradimą, aktyvinti smulkųjį ir vidutinį verslą.

Darbo grupei nutarus, sprendimo projektu siūloma nekeisti fiksuotų pajamų mokesčio dydžių ir palikti ankstesniais metais galiojusius, t.y.:

* 1 Eur mokestį nustatyti 27 mažai populiarioms veiklos rūšims bei kurių pajamingumas ir paslaugos kaina rinkoje maža;
* 35 Eur mokestį 10 veiklos rūšių, kur veiklą vykdo nedidelis gyventojų skaičius ir atsižvelgiant į rinkoje nedidelę paslaugos kainą;
* 209 Eur mokestį 12 veiklos rūšių, kurios vidutiniškai populiarioms, turinčios paklausą ir poreikį jomis verstis;
* 348 Eur mokestį, iš viso 22 veiklos rūšims;
* 417 Eur mokestį, iš viso 9 veiklos rūšims;
* 434 Eur mokestį 7 populiariausioms, didžiausio pajamingumo ir kainos veiklos rūšims;
* 585 Eur mokestį 2 veiklos rūšims.

 Savivaldybių tarybos taip pat turi teisę atskiroms asmenų grupėms, įvardintoms LR Gyventojų pajamų mokesčio įstatymo 4 straipsnio 1 dalyje, nustatyti mažesnį fiksuoto dydžio pajamų mokestį už pajamas, gautas iš veiklos, kuria verčiamasi turint verslo liudijimą, t.y.: neįgaliesiems asmenims, asmenims, sukakusiems senatvės pensijos amžių, tėvams (įtėviams), auginantiems tris ir daugiau vaikų (įvaikių) iki 18 metų, taip pat vyresnius, jeigu jie mokosi mokyklose pagal bendrojo ugdymo, profesinio mokymo programas grupinio mokymosi forma kasdieniu, nuotoliniu mokymo proceso organizavimo būdais, pavienio mokymosi forma savarankišku, nuotoliniu mokymo proceso organizavimo būdais, pagal studijų programas nuolatine (dienine) studijų forma,tėvams (įtėviams), auginantiems neįgalų vaiką (įvaikį) iki 18 metų, taip pat vyresnį neįgalų vaiką (įvaikį), kuriam nustatytas specialusis nuolatinės slaugos poreikis, motinai (įmotei) arba tėvui (įtėviui), kuris (kuri) vaiką (įvaikį) iki 18 metų, taip pat vyresnį, jeigu šis mokosi mokykloje pagal bendrojo ugdymo, profesinio mokymo programas grupinio mokymosi forma kasdieniu, nuotoliniu mokymo proceso organizavimo būdais, pavienio mokymosi forma savarankišku, nuotoliniu mokymo proceso organizavimo būdais, pagal studijų programas nuolatine (dienine) studijų forma,augina vienas (viena), mokyklų pagal bendrojo ugdymo, profesinio mokymo programas grupinio mokymosi forma kasdieniu, nuotoliniu mokymo proceso organizavimo būdais, pavienio mokymosi forma savarankišku, nuotoliniu mokymo proceso organizavimo būdais, pagal studijų programas nuolatine (dienine) studijų formamoksleiviams ir studentams, taip pat bedarbiams, kurie nustatyta tvarka įregistruoti teritorinėse darbo biržose.

 Atsižvelgiant į darbo grupės pasiūlymus, sprendimo projektu siūloma diferencijuoti lengvatas pagal atskiras asmenų grupes nuo 40 proc. iki 100 proc.

Siekiant didinti jaunimo verslumą Klaipėdos mieste, sprendimo projekte siūloma padidinant ankstesniais metais nustatytą lengvatą iki 100 proc. mokiniams (studentams), jei jie mokosi ar studijuoja, tačiau užtikrinant pajamų surinkimą į savivaldybės biudžetą, atsisakyti lengvatos suteikimo dirbantiems asmenims, įsigijusiems verslo liudijimus papildomai veiklai.

Pagal VMI duomenis Klaipėdos miesto savivaldybėje iš viso 2015 metais 767 verslo liudijimus įsigijo 18-29 m. jaunuoliai.

Lengvatomis verslo liudijimams 2015 metais pasinaudojo 2132 asmenys, suteikta lengvatos suma – 99171 Eur, 2016 m. 1-8 mėn. - 1908 asmenų, lengvatų suma 101423 Eur.

 Pažymėtina, kad GPMĮ 38 straipsniu nustatyta, kad fiksuoto dydžio pajamų mokestis už pajamas, gautas iš veiklos, kuria verčiamasi turint verslo liudijimą, įskaitomas į tos savivaldybės, kurios teritorijoje yra išduotas verslo liudijimas, biudžetą. Tarybos sprendimo projektu siūlome nekeisti ankstesniais metais nustatytus fiksuotus pajamų mokesčio dydžius asmenims, įsigyjantiems verslo liudijimą verstis visoje Lietuvos Respublikoje, išskyrus Alytaus m., Kauno m., Klaipėdos m., Palangos m., Panevėžio m., Šiaulių m., Vilniaus m. savivaldybių ir Neringos savivaldybės teritorijas bei Marijampolės savivaldybės Marijampolės miesto teritoriją.

**3. Kokių rezultatų laukiama.**

Tikimasi, kad sprendimo projektu siūlomi pajamų mokesčio dydžiai sudarys palankesnes sąlygas smulkaus verslo plėtrai Klaipėdos m. savivaldybėje, skatins verslo veiklos individualią iniciatyvą, mažins nedarbą, emigraciją bei skatins atlikti veiklą legaliai, sumokant mokesčius. Numatoma, kad nustačius tokius fiksuotus pajamų mokesčio dydžius padidės veikla užsiimančių gyventojų skaičius, sumažės išlaidų poreikis socialinėms išmokoms bei kompensacijoms, sumažės realus bedarbių skaičius.

**4. Sprendimo projekto rengimo metu gauti specialistų vertinimai.**

Neigiamų specialistų vertinimų negauta.

Atliktas šio sprendimo projekto antikorupcinis vertinimas ir antikorupciniu požiūriu rizikingos teisės akto projekto nuostatos nenustatytos.

**5. Išlaidų sąmatos, skaičiavimai, reikalingi pagrindimai ir paaiškinimai.**

Prognozuojama, kad 2016 metais už išduodamus verslo liudijimus Klaipėdos m. savivaldybėje gali būti surinkta apie 362 tūkst. Eur pajamų.

Pagal VMI duomenis Klaipėdos m. savivaldybė už verslo liudijimų išdavimą 2014 metais gavo 361,9 tūkst.Eur pajamų, 2015 m. – 362,1 tūkst Eur pajamų, per 2016 m. 01-06 mėn. – 237,7 tūkst.Eur.

**6. Lėšų poreikis sprendimo įgyvendinimui.**

Sprendimo įgyvendinimui papildomų lėšų poreikio nėra.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – siekiant, kad gyventojai ir toliau vystytų smulkųjį verslą su verslo liudijimais, skatinti jaunimo verslumą, 2017 metų mokestiniam laikotarpiui būtų nustatyti diferencijuoti, tačiau ne didesni nei ankstesniais metais, fiksuoti pajamų mokesčio dydžiai, taip pat nustatytos lengvatos atskiroms asmenų grupėms.

Neigiamų pasekmių nenustatyta.

**PRIDEDAMA**:

1. LR Gyventojų pajamų mokesčio įstatymo Nr. IX-1007 6 straipsnio išrašas, 2 lapai,

2. VMI prie LR FM 2016-07-04 rašto Nr. (32.42-31-1E)-RM kopija, 1 lapas,

3. Teisės aktų projektų antikorupcinio vertinimo pažyma, 5 lapai,

4. 2014-2016 m. statistiniai duomenys ir palyginimai, 4 lapai,

5. 1 ir 2 priedų lyginamieji variantai, 10 lapų,

5. Darbo grupės dėl fiksuotų pajamų mokesčio dydžių 2017 metams nustatymo Klaipėdos miesto savivaldybėje posėdžio protokolo kopija, 2 lapai.

Mokesčių skyriaus vedėja Kristina Petraitienė